**Արկադի Իվանի Սողոմոնյան** (սեպտեմբերի 24, 1962(1962-09-24), Բերդաշեն, Մարտունու շրջան, ԼՂԻՄ, Ադրբեջանական ԽՍՀ, ԽՍՀՄ), արցախցի քաղաքական գործիչ, Արցախի Հանրապետության 4-րդ գումարման Ազգային ժողովի պատգամավոր։

Կենսագրություն
--------------

Արկադի Սողոմոնյանը ծնվել է 1962 թվականի սեպտեմբերի 24-ին Մարտունու շրջանի Բերդաշեն գյուղում։ Ավարտել է տեղի միջնակարգ դպրոցը։ 1985 թվականին ավարտել է Արցախի պետական համալսարանի ֆիզիկամաթեմատիկական ֆակուլտետը։ 1986-1990 թվականներին սովորել է Հայկական Խորհրդային Սոցիալիստական Հանրապետության Գիտությունների ակադեմիայի ֆիզիկայի կիրառական պրոբլեմների ինստիտուտի ասպիրանտուրայում` «Պինդ մարմնի ֆիզիկա» մասնագիտությամբ։

1985-1991 թվականներին եղել է Բերդաշենի միջնակարգ դպրոցի ֆիզիկայի ուսուցիչ։ 1985-1986 թվականներին դասախոսել է Արցախի պետական համալսարանի ընդհանուր տեխնիկական առարկաների ամբիոնում։ 1991 թվականին պաշտպանել է թեկնածուական ատենախոսություն և ստացել ֆիզիկամաթեմատիկական գիտությունների թեկնածուի գիտական աստիճան։

1992 թվականին եղել է Հայաստանի ազգային պոլիտեխնիկական համալսարանի Ստեփանակերտի մասնաճյուղի, այնուհետև` Արցախի պետական համալսարանի ֆիզիկայի ամբիոնի ֆիզիկայի լաբորատորիայի վարիչ։

1992-1995 թվականներին ծառայել է Արցախի Հանրապետության Պաշտպանության բանակում։

1993 թվականի սեպտեմբերին եղել է Արցախի Հանրապետության Պաշտպանության բանակի Հակաօդային պաշտպանության զորքերի վարչության առաջին շտաբի պետ։

1995 թվականի ապրիլի 30-ին Բերդաշենի թիվ 22 ընտրատարածքից ընտրվել է Արցախի Հանրապետության երկրորդ գումարման Գերագույն խորհրդի պատգամավոր, սոցիալական ոլորտի հարցերի մշտական հանձնաժողովի նախագահ։

1999 թվականի ապրիլի 30-ին ընտրվել է Արցախի սոցիալ-դեմոկրատական կուսակցության նախագահ։

2000 թվականի հունիսի 18-ին Ստեփանակերտի թիվ 3 ընտրատարածքից ընտրվել է Արցախի Հանրապետության 3-րդ գումարման Ազգային ժողովի պատգամավոր` սոցիալական ոլորտի հարցերի մշտական հանձնաժողովի անդամ։

2001 թվականին եղել է Արցախի պետական համալսարանի մաթեմատիկայի ամբիոնի դոցենտ։

2002 թվականի հոկտեմբերի 30-ին ընտրվել է Արցախի Հանրապետության Ազգային ժողովի նորաստեղծ վերահսկիչ պալատի նախագահ։

2002-2004 թվականներին համատեղությամբ դասավանդել է Արցախի պետական համալսարանի մաթեմատիկայի ամբիոնում։ 2005 թվականի հունվարին Արցախի ժողովրդավարական կուսակցության հիմնադիր համագումարում ընտրվել և 2008 թվականի մայիսին Արցախի ժողովրդավարական կուսակցության երկրորդ համագումարում վերընտրվել է կուսակցության կենտրոնական խորհրդի անդամ։ 2005-2008 թվականներին եղել է Արցախի ժողովրդավարական կուսակցության գրասենյակի ղեկավար։

2008 թվականի մայիսի 7–ին ընտրվել է Արցախի Հանրապետության 4-րդ գումարման Ազգային ժողովի պատգամավոր` համամասնական ընտրակարգով` Արցախի ժողովրդավարական կուսակցության ընտրացուցակով, եղել է պետական-իրավական հարցերի մշտական հանձնաժողովի անդամ։

2010 թվականի մայիսի 23-ին թիվ 6 ընտրատարածքից ընտրվել է Արցախի Հանրապետության Ազգային ժողովի պատգամավոր։

2008-2010 թվականներին եղել է Արցախի Հանրապետության Ազգային ժողովի պետական-իրավական հարցերի մշտական հանձնաժողովի փոխնախագահ։ 2011 թվականի հոկտեմբերի 6-ից եղել է Հայաստանի ազգային ագրարային համալսարան Ստեփանակերտի մասնաճյուղի ուսումնագիտական աշխատանքների գծով փոխտնօրեն։ 2012 թվականի սեպտեմբերի 3-ից ՝ Հայաստանի ազգային ագրարային համալսարանի Ստեփանակերտի մասնաճյուղի «Գյուղատնտեսության մեքենայացման, տրանսպորտային փոխադրումների, տեսական մեխանիկայի և ֆիզիկայի» ամբիոնի դասախոս է։

2012 թվականին եղել է Արցախի Հանրապետության նախագահի թեկնածու։

2014 թվականի սեպտեմբերից մինչև 2015 թվականի ապրիլը միաժամանակ իրականացրել է Հայաստանի ազգային ագրարային համալսարանի Ստեփանակերտի մասնաճյուղի տնօրենի պարտականությունները։

2016 թվականի սեպտեմբերի 13-ին Հայաստանի Հանրապետության Բարձրագույն որակավորման հանձնաժողովի կողմից շնորհվել է դոցենտի գիտական կոչում։

Անկուսակցական է։

Ամուսնացած է, ունի երկու զավակ։

Հեղինակ է մի շարք գիտական թեզերի և հոդվածների, որոնք վերաբերում են դիֆրակցված ռենտգենյան ճառագայթման պարամետրերի կարգավորման հիմնախնդիրներին։

Ծանոթագրություններ
------------------

1. ↑  "Սողոմոնյան Արկադի Իվանի". *www.nankr.am*. Retrieved 2023 թ․ օգոստոսի 25.
2. ↑  "Items filtered by date: Երկուշաբթի, 25 Հունիսի 2012". *artsakhtert.com*. 2012 թ․ հունիսի 25. Retrieved 2023 թ․ օգոստոսի 25.
3. ↑  "30 ապրիլի 1995թ". *cecnkr.am*. 25.08.2023.
4. ↑  "18 հունիսի 2000թ". *cecnkr.am*. 25.08.2023.
5. ↑  "19 հունիսի 2005թ". *cecnkr.am*. 25.08.2023.
6. ↑  "ՍՈՂՈՄՈՆՅԱՆ ԱՐԿԱԴԻ ԻՎԱՆԻ". *artsakhtert.com*. 2012 թ․ հունիսի 25. Retrieved 2023 թ․ օգոստոսի 25.
7. ↑  "Սողոմոնյան Արկադի Իվանի" (PDF). *cecnkr.am*. 25.08.2023. Արխիվացված է the original (PDF) 2023 թ․ օգոստոսի 25-ին. Retrieved 2023 թ․ օգոստոսի 25.
8. ↑  "23 մայիսի 2010թ". *cecnkr.am*. 25.08.2023.
9. ↑  "ԼԵՌՆԱՅԻՆ ՂԱՐԱԲԱՂԻ ՀԱՆՐԱՊԵՏՈՒԹՅԱՆ ԿԵՆՏՐՈՆԱԿԱՆ ԸՆՏՐԱԿԱՆ ՀԱՆՁՆԱԺՈՂՈՎԻ Հ Ա Ղ Ո Ր Դ Ա Գ Ր ՈՒ Թ Յ ՈՒ Ն Ը" (PDF). *cecnkr.am*. 25.08.2023. Արխիվացված է the original (PDF) 2023 թ․ օգոստոսի 25-ին. Retrieved 2023 թ․ օգոստոսի 25. `{{cite web}}`: line feed character in `|title=` at position 33 (help)
10. ↑  "ԼՂՀ ԿԸՀ-ն ամփոփել է նախագահական ընտրությունների արդյունքները". *armenpress.am*. Retrieved 2023 թ․ օգոստոսի 25.
11. ↑  "ԼՂՀ ԿԸՀ-ն Բակո Սահակյանին հայտարարեց ընտրված նախագահ". *www.1in.am*. 25.08.2023.
12. ↑  "ԼՂՀ ԿԸՀ հաղորդագրությունը". *www.7or.am*. Retrieved 2023 թ․ օգոստոսի 25.
13. ↑  "Ազգային ժողովի մեծամասնական ընտրակարգով առաջադրված թեկնածուները" (PDF). *cecnkr.am*. 25.08.2023. Արխիվացված է the original (PDF) 2023 թ․ սեպտեմբերի 20-ին. Retrieved 2023 թ․ օգոստոսի 25.

Արտաքին հղումներ
----------------

* ՊԱՏԳԱՄԱՎՈՐՆԵՐ
* Results of search for 'au: Սողոմոնյան, Արկադի Իվանի'(չաշխատող հղում)
* Էլեկտրականություն և մագնիսականություն ։ Ֆիզիկայի խնդիրների ժողովածու ; Ուսումն. ձեռն. միջ. մասնագ. ուսումն.հաստ. համար /(չաշխատող հղում)
* Մոլեկուլային ֆիզիկա․ ջերմադինամիկա։ Ֆիզիկայի խնդիրների ժողովածու ։ Ուսումնական ձեռնարկ միջին մասնագիտական ուսումնական հաստատությունների համար /(չաշխատող հղում)
* Մոլեկուլային ֆիզիկա․ ջերմադինամիկա։ Ֆիզիկայի խնդիրների ժողովածու լուծումներով ։ Ուսումնական ձեռնարկ միջին մասնագիտական ուսումնական հաստատությունների համար /(չաշխատող հղում)
* Էլեկտրականություն և մագնիսականություն ։ Ֆիզիկայի խնդիրների ժողովածու լուծումներով ; Ուսումն. ձեռն. միջ. մասնագ. ուսումն.հաստ. համար /(չաշխատող հղում)